ai4bharat/Pralekha huggingface dataset:
சாலைப் போக்குவரத்து மற்றும் நெடுஞ்சாலைத்துறை அமைச்சகம்
போக்குவரத்து நெரிசல், மாசைக் குறைப்பதற்கும், வாகனங்களைப் பகிர்ந்து கொள்வதை முறைப்படுத்துவதற்குமான வழிகாட்டுதல்கள்
மோட்டார் வாகன  சட்டம், 2019-இன் தேவைகள் மற்றும் விதிகளின் படியும், மோட்டார் வாகன சட்டம் 1988-இன் திருத்தப்பட்ட பிரிவு 93-இன் படியும், மோட்டார் வாகன சேவை அளிக்கும் நிறுவனங்களுக்கான வழிகாட்டுதல்கள் 2020-ஐ மத்திய சாலைப் போக்குவரத்து மற்றும் நெடுஞ்சாலைத் துறை அமைச்சகம் வெளியிட்டுள்ளது.
போக்குவரத்து நெரிசல் மற்றும் மாசு ஆகியவற்றைக் குறைப்பதற்காகவும், வாகனங்களைப் பகிர்ந்து கொள்வதை முறைப்படுத்துவதற்காகவும் இந்த வழிகாட்டுதல்கள் வெளியிடப்பட்டுள்ளன.
இதன்படி, மோட்டார் வாகன சேவை அளிக்கும் நிறுவனங்கள் தங்கள் தொழிலை நடத்துவதற்கு மாநில அரசின் உரிமம் பெறுவது கட்டாயமாகும். இத்தொழிலில் இருப்பவர்களை ஒழுங்கு படுத்துவதற்காக மத்திய அரசு வெளியிட்டுள்ள வழிகாட்டுதல்களை மாநில அரசுகள் பின்பற்றலாம்.
வாகன சேவை நிறுவனங்களின் செயல்பாடுகளுக்கு அவர்களை பொறுப்பேற்கச் செய்வதற்காக, ஒழுங்குமுறை கட்டமைப்பை உருவாக்குமாறு மாநில அரசுகளை இந்த வழிகாட்டுதல்கள் கோருகின்றன.
வாகனங்கள் மற்றும் ஓட்டுநர்கள் குறித்த விதிமுறைகளும், சேவைக்கான கட்டணங்கள், ஓட்டுநர்களின் நலன், மக்களுக்கு வழங்கப்படும் சேவைகள், வாகனங்களையும் பகிர்ந்து கொள்ளுதல் ஆகியவற்றையும் இந்த வழிகாட்டுதல்கள் கவனத்தில் கொள்கின்றன.
அனைத்து மாநிலங்கள் மற்றும் யூனியன் பிரதேசங்களுக்கு இன்று அனுப்பியுள்ள கடிதம் ஒன்றில், இந்த வழிகாட்டுதல்களை செயல்படுத்துமாறு மத்திய சாலைப் போக்குவரத்து மற்றும் நெடுஞ்சாலைத் துறை அமைச்சகம் கோரியுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்.
https://pib.gov.in/PressReleasePage.aspx?PRID=1676403
புதிய மற்றும் புதுப்பிக்கத்தக்க எரிசக்தி அமைச்சகம்
எரிசக்தி மாற்றத்தை உருவாக்குவதற்கான இந்தியாவின் நடவடிக்கைகள் குறித்த கையேட்டை மின்சாரம் மற்றும் புதிய & புதுப்பிக்கத்தக்க எரிசக்தி இணை அமைச்சர்  திரு ஆர் கே சிங் வெளியிட்டார்
கடந்த 6 வருடங்களில் இந்தியாவில் நிறுவப்பட்ட புதுப்பிக்கத்தக்க எரிசக்தி திறன் இரண்டரை மடங்கு உயர்ந்து 141 ஜிகா வாட் எனும் அளவை அடைந்திருக்கிறது என்றும், நாட்டின் மொத்த திறனில் இது 37 சதவீதம்  என்றும் புதிய & புதுப்பிக்கத்தக்க எரிசக்தி இணை அமைச்சரும் , திறன் வளர்த்தல் மற்றும் தொழில் முனைதல் இணை அமைச்சருமான திரு ஆர் கே சிங் கூறினார்.
நிறுவப்பட்ட சூரிய சக்தி திறன் இதே காலத்தில் 15 மடங்கு அதிகரித்து 41.09 ஜிகா வாட் எனும் அளவை அடைந்திருக்கிறது. புதுப்பிக்கத்தக்க எரிசக்தி திறனில் உலகிலேயே நான்காவது பெரிய நாடாக இந்தியா திகழ்கிறது.
எரிசக்தி, சுற்றுச்சூழல் மற்றும் தண்ணீருக்கான ஐக்கிய நாடுகள் சபையின் இந்தியாவின் நிரந்தர அமைப்புடன் இணைந்து புதிய மற்றும் புதுப்பிக்கத்தக்க எரிசக்தி அமைச்சகம் ஏற்பாடு செய்த “மக்கள் சார்ந்த எரிசக்தி மாற்றத்தை வேகப்படுத்துதல்” எனும் நிகழ்ச்சியில் உரையாற்றிய போது அவர் இவ்வாறு கூறினார்.
2021 செப்டம்பர் 20 அன்று நடைபெறவுள்ள ஐக்கிய நாடுகள் உயர்மட்ட எரிசக்தி கூட்டத்திற்கான அமைச்சரவை மையக்கரு சார்ந்த அமைப்புகள் வாரத்தை  ஒட்டி காணொலி மூலம் இந்த நிகழ்ச்சிக்கு ஏற்பாடு செய்யப்பட்டது. கூட்டத்தின் ஐந்து முக்கிய மையக்கருக்களில் ஒன்றாக விளங்கும் “எரிசக்தி மாற்றத்தின்” சர்வதேச வீரராக இந்தியா அறிவிக்கப்பட்டுள்ளது.
எரிசக்தி மாற்றத்தை உருவாக்குவதற்கான இந்தியாவின் நடவடிக்கைகள் குறித்த கையேடான “தி இந்தியா ஸ்டோரி”-ஐ அமைச்சர் வெளியிட்டார். இத்துறையில் இந்தியா எடுத்துள்ள முக்கிய நடவடிக்கைகள் நமது லட்சியம் மிகுந்த புதுப்பிக்கத்தக்க எரிசக்தி திட்டங்களுக்கு ஊக்கம் அளிக்கும். மக்களை மையப்படுத்தும் இந்த மாற்றத்தின் மூலம், குறைந்த விலையிலான, நம்பத்தகுந்த, நீடித்த மற்றும் நவீன எரிசக்தி அனைவருக்கும் கிடைக்கும்.
உலகெங்கும் உள்ள எரிசக்தி மாற்றம் தொடர்பான அறிவுசார் தகவல்கள் மற்றும் தரவுகளின் களஞ்சியமான www.energytransition.in எனும் இணையதளத்தையும் அவர் தொடங்கி வைத்தார்.
புதுப்பிக்கத்தக்க எரிசக்தி துறையில் இந்தியாவில் மூதலீடுகள் செய்யப்படுவதை ஊக்கப்படுத்துவதற்காக, முதலீட்டாளர்களுக்கு அனைத்து உதவிகளும் ஒரே இடத்தில் செய்யக்கூடிய வகையில் புதுப்பிக்கத்தக்க எரிசக்தி முதலீட்டு ஊக்குவிப்பு மற்றும் வசதி வாரியம் உருவாக்கப்பட்டுள்ளதாக அமைச்சர் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1730284
வணிகம் மற்றும் தொழில்துறை அமைச்சகம்
உங்கள் தொழிலாளர்களைக் கைவிடாதீர்கள், தொழில் நிறுவனங்கள், தொழிற் சங்கங்களுக்கு திரு. பியூஷ் கோயல் அறிவுரை
சமூக விலகல் குறித்த தகவலைப் பரப்புமாறு வேண்டுகோள்
இந்த நெருக்கடியான சூழ்நிலையில், தொழில் நிறுவனங்களும், தொழிற்சங்கங்களும் தங்களது ஊழியர்கள் மற்றும் தொழிலாளர்களின் நலனைக் கவனித்துக் கொள்ள வேண்டும் என்று ரயில்வே, வர்த்தகம் மற்றும் தொழில்துறை அமைச்சர் திரு. பியூஷ் கோயல் கேட்டுக் கொண்டுள்ளார். நாடு முழுவதும் உள்ள உற்பத்தி, தொழில் நிறுவனங்கள், தொழிற்சங்கங்களின் பிரதிநிதிகளுடன் அவர் காணொளி மூலம் உரையாடினார். தொழிலாளர்களும், ஊழியர்களும், அவர்களது சொத்துக்கள், வள ஆதாரங்கள் என்று கூறிய அமைச்சர், அவர்களைக் கூட்டமாக வெளியில் செல்ல அனுமதித்தால், அவர்களது இடப்பெயர்ச்சி கொவிட்-19 பரவ வாய்ப்பாக அமையக்கூடும் என்று எச்சரித்தார். காணொளியில் கலந்து கொண்ட ரசாயனம் மற்றும் உரம், கப்பல்துறை  இணையமைச்சர் திரு.மான்சுக் மாண்டவியா, தொழிலாளர்கள் மற்றும் ஊழியர்களை சம்பளப்பட்டியலில் மட்டுமல்லாமல், அதே இடத்தில் இருக்கும்படியும் வைத்திருக்க வேண்டும் என்று கேட்டுக்கொண்டார். அவர்களது நடமாட்டம், நாடு தழுவிய பொது முடக்கத்தின் நோக்கத்தைக் கெடுப்பதுடன், கொவிட்டுக்கு பிந்தைய இயல்பு நிலை விரைவில் திரும்புவதையும் பாதித்து விடும் என்றார் அவர்.
தொழிற்சங்கங்கள் தங்களது சேவை உணர்வு மற்றும் தன்னலமின்மையை வெளிக்காட்டி, நாட்டையும், சமுதாயத்தையும் பாதுகாப்பதில் பங்கேற்க வேண்டும் என்று திரு. பியூஷ் கோயல் அறிவுறுத்தினார். சமுதாயத்தின் அனைத்துப் பிரிவினரையும் அரவணைக்க அரசு உறுதி பூண்டுள்ளது என்றும், அதற்காக நிவாரணம் மற்றும் நம்பிக்கையூட்டும் நடவடிக்கைகளை எடுத்து வருவதாகவும் அவர் கூறினார். கொவிட்19 தொற்றைக் கட்டுப்படுத்த , பல்வேறு பிரிவினரின் ஒத்துழைப்புடன், அரசு மேற்கொண்டுள்ள முயற்சிகள், எடுத்த நடவடிக்கைகள் ஆகியவற்றை பகிர வேண்டும் என்று திரு. கோயல் அவர்களைக் கேட்டுக்கொண்டார். பல்வேறு மதங்கள் மற்றும் நம்பிக்கைகளைக் கொண்ட தலைவர்கள் உள்பட சமுதாயத்தில் செல்வாக்குள்ளவர்களை, கைகளைக் கழுவுதல், சமூக விலகலைப் பராமரித்தல், இதர சுகாதார முன்னெச்சரிக்கைகள் போன்ற அனைத்து தடுப்பு செயல்பாடுகள் குறித்து, பிரச்சாரம் செய்வதில் ஈடுபடுத்த வேண்டும் என்று அவர் வலியுறுத்தினார்.
(Visitor Counter : 106
வணிகம் மற்றும் தொழில்துறை அமைச்சகம்
கொரோனா தடுப்பூசிக்கு வர்த்தகம் தொடர்பான அறிவுசார் சொத்துரிமைகள்  தள்ளுபடிக்கு அமெரிக்கா ஆதரவு : இந்தியா வரவேற்பு
வர்த்தகம் தொடர்பான அறிவுசார் சொத்துரிமைகள்  தள்ளுபடிக்கு அமெரிக்கா ஆதரவு தெரிவித்துள்ளதை மத்திய வர்த்தகம் மற்றும் தொழில்துறை அமைச்சகம் வரவேற்றுள்ளது.
உலகளாவிய சுகாதார நெருக்கடி மற்றும் கொவிட் தொற்றுக்கு எதிரான போராட்டம் ஆகியவற்றை முன்னிட்டு, வளரும் நாடுகளுக்கு தடுப்பூசிகள் மற்றும் மருந்துகள் விரைவாகவும், மலிவு விலையில் கிடைப்பதை உறுதி செய்ய டிரிப்ஸ் ஒப்பந்த விதிமுறைகளில் தளர்வு தேவை என உலக வர்த்தக அமைப்பில் இந்தியாவும், தென் ஆப்பிரிக்காவும் கடந்தாண்டு அக்டோபர் 2ம் தேதி கூறின. இந்தியா மற்றும் இதே போன்ற இதர நாடுகளின் செயல்திறன் மிக்க செயல்பாடு காரணமாக, இந்த திட்டத்துக்கு 120க்கும் மேற்பட்ட நாடுகளின் ஆதரவு கிடைத்துள்ளது.
அமெரிக்க அதிபர் ஜோ பைடனுடன், பிரதமர் திரு நரேந்திர மோடி கடந்த மாதம் 26ம் தேதி தொலைபேசியில் பேசும்போது, மனித குலத்தின் நலனுக்காக உலக வர்த்தக அமைப்பில், இந்தியா எடுத்த டிரிப்ஸ் ஒப்பந்த விதிமுறை தளர்வு முயற்சியை தெரிவித்தார்.
இதற்கு ஆதரவு தெரிவித்து, அமெரிக்க அரசும் மே 5ம் தேதி அறிக்கை வெளியிட்டது.
இதை வரவேற்பதாக மத்திய வர்த்தகம் மற்றும் தொழில்துறை அமைச்சகம் கூறியுள்ளது.
ஒருமனதான அணுகுமுறை அடிப்படையில் உலக வர்த்தக அமைப்பில் டிரிப்ஸ் தள்ளுபடிக்கு விரைவில் ஒப்புதல் கிடைக்கும் என வர்த்தகம் மற்றும் தொழில்துறை அமைச்சகம் நம்பிக்கை தெரிவித்துள்ளது.
குறைந்த செலவில் கொவிட் 19 தடுப்பூசிகள் மற்றும் அத்தியாவசிய மருந்து தயாரிப்புகள் உற்பத்தியை விரைவாக அதிகரிப்பதிலும், சரியான நேரத்தில் கிடைக்கச் செய்வதிலும், இந்த வர்த்தகம் தொடர்பான அறிவுசார் சொத்துரிமைகள் தள்ளுபடி ஒரு முக்கியமான நடவடிக்கையாக உள்ளது.
பிரதமர் அலுவலகம்
ஜப்பானில் ஹகிபிஸ் சூறாவளியில் உயிரிழந்தோருக்குப் பிரதமர் இரங்கல் தெரிவித்துள்ளார்
ஜப்பானில் ஹகிபிஸ் சூறாவளியில் உயிரிழந்தோருக்குப் பிரதமர் திரு.நரேந்திர மோடி இரங்கல் தெரிவித்துள்ளார். “ஜப்பானில் ஏற்பட்ட பெரும் சூறாவளியால் உயிரிழந்தோருக்கு இந்தியர்கள் அனைவரின் சார்பாக நான் இரங்கலைத் தெரிவித்துக் கொள்கிறேன். இந்த இயற்கைச் சீற்றம் காரணமாக ஏற்பட்டுள்ள சேதங்கள் மற்றும் பாதிப்புகளிலிருந்து விரைவில் இயல்பு நிலை திரும்ப நான் விரும்புகிறேன். ஜப்பான் மக்களின் மன உறுதி மற்றும் எதையும் எதிர்கொள்ளும் துணிவு, எனது நண்பர் ஷின்சோ அபேயின் தலைமைத்துவம் ஆகியவை சூறாவளிக்குப் பிந்தைய நிலைமையை விரைவாகவும், தீவிரமாகவும் சமாளிக்க உதவும் என்று நான் உறுதியாக நம்புகிறேன். இயற்கைப் பேரிடர்களுக்கு எதிரான ஜப்பானின் முன்தயாரிப்பு நிலை வெகுவாக பாராட்டத்தக்கது. இக்கட்டான இந்தத் தருணத்தில் ஜப்பானுடன் இந்தியா ஒருமைப்பாட்டுடன் நிற்கிறது. உடனடியாக உதவியில் ஈடுபட்டதற்காக ஜப்பானில் ஏற்கனவே திட்டமிட்டப்படி பயணத்தில் இருந்த இந்திய கடற்படை வீரர்கள் மகிழ்ச்சியடைந்திருப்பார்கள்” என்று பிரதமர் கூறியுள்ளார்.
மத்திய அமைச்சரவை
புதுதில்லியில் உள்ள பிரகதி மைதானத்தில் உலகத்தரம் வாய்ந்த ஒருங்கிணைந்த கண்காட்சியுடன் கூடிய மாநாட்டு மையத்தை ஐ.டி.பி.ஓ. அமைக்க மத்திய அமைச்சரவை ஒப்புதல்
வணிகத் துறையின் கீழ் உள்ள மினி ரத்னா முதல் பிரிவு நிறுவனமான இந்திய வர்த்தக ஊக்குவிப்பு அமைப்பு  அளித்த பரிந்துரைப்படி, புதுதில்லியில் உள்ள பிரகதி மைதானத்தில் உலகத்தரம் வாய்ந்த ஒருங்கிணைந்த கண்காட்சி மற்றும் கருத்தரங்க மையம்  அமைக்க, பிரதமர் திரு.நரேந்திர மோடி தலைமையில் நடைபெற்ற பொருளாதார விவகாரங்களுக்கான மத்திய அமைச்சரவைக் குழுக் கூட்டத்தில் ஒப்புதல் அளிக்கப்பட்டது.
இந்தத் திட்டத்துக்கான ஒட்டுமொத்த செலவு ரூ.2,254 கோடியாக இருக்கும். ஐ.டி.பி.ஓ. தன்னிடம் உள்ள தாராள கையிருப்பில் ரூ.1,200 கோடியை இந்தத் திட்டத்துக்காக செலவிடும். மீதமுள்ள ரூ.1,054 கோடிக்கு அமைப்புரீதியான கடன்/மென் கடன்/ வெளிப்பகுதி உதவி/ நில அடமானம்  மூலம், ஐ.டி.பி.ஓ. பெறும். அமைப்புரீதியான கடனுக்கு இணையான அரசு உத்தரவாதத்துடன் இது பெறப்படும்.
பிரகதி மைதான மறுஉருவாக்கப் பணிகள், இரண்டு கட்டங்களாக மேற்கொள்ளப்படும். முதல்கட்டப் பணிகள், 2019ம் ஆண்டு மே மாதத்தில் நிறைவடையும் என்று எதிர்பார்க்கப்படுகிறது. முதல் கட்டப் பணியில், சுமார் 3.26 லட்சம் சதுர மீட்டரில் மறுஅமைப்பு செய்யப்படும். மறுஅமைப்பு பணிகளுக்குப் பிறகு, கண்காட்சிக்கான பகுதி, தற்போதைய அளவிலான 65,000 சதுர மீட்டர் அளவிலிருந்து இரண்டு மடங்காக, அதாவது 1.19 லட்சம் சதுர மீட்டராக அதிகரிக்கும். மறுஅமைப்பு திட்டத்தில், 7,000 பேர் அமரும் வகையிலான அதிநவீன கருத்தரங்கக் கூடமும் அமைக்கப்படும்.
இந்த பெரும் திட்டத்தை செயல்படுத்துவதற்காக, திட்ட மேலாண்மை ஆலோசகராக தேசிய கட்டிட கட்டுமான கழக நிறுவனத்தை  ஐ.டி.பி.ஓ. ஈடுபடுத்தி, பணியை மேற்கொள்ளும். இந்தத் திட்டத்தில் கட்டுமானப் பணிகளை மேற்கொள்ளும் நிறுவனத்தை தேர்வுசெய்வதற்காக சர்வதேச டெண்டரை ஐடிபிஓ கோரும்.
சர்வதேச அளவில் இந்தியாவின் மதிப்பு அதிகரித்து வருகிறது. மாநாடுகள், அமைச்சகங்கள் மற்றும் பிற நிலைகளில் இந்தியாவின் பங்களிப்பு அதிகரித்து வருகிறது. இதன் காரணமாக, சர்வதேச நிகழ்ச்சிகளை நடத்துவதற்காக நவீன உலகத் தரம் வாய்ந்த ஒருங்கிணைந்த கண்காட்சி மற்றும் கருத்தரங்க மையத்தின் தேவை உணரப்படுகிறது. தற்போது உள்ள வசதிகள், சர்வதேச தரத்துக்கு மிகவும் குறைவாகவே உள்ளன.
சாலைப் போக்குவரத்து நெருக்கடியை குறைக்க, மதுரா சாலை மற்றும் பைரோன் சாலை சந்திப்பில் பிரிந்துசெல்லும் வசதி  ஏற்படுத்தப்படும். மேலும், பிரகதி மைதானத்தை சுற்றி மதுரா சாலையிலிருந்து வட்டச் சாலை பகுதிகள், கீழ் பாலங்கள்  மூலம் நேரடியாக இணைக்கப்படும்.
குடியரசுத் துணைத் தலைவர் செயலகம்
தேசிய மாணவர் படையில் சேவையாற்றுவது அனைத்துக் கல்வி நிறுவனங்களிலும் கட்டாயமாக்கப்பட வேண்டும்: குடியரசுத் துணைத் தலைவர்
தேசிய மாணவர் படையில் சேவையாற்றுவது அனைத்துக் கல்வி நிறுவனங்களிலும் கட்டாயமாக்கப்பட வேண்டும் என்று குடியரசு துணைத் தலைவர் திரு. எம்.வெங்கையா நாயுடு கூறியுள்ளார். புதுதில்லியில் குடியரசுத் தின முகாமின் தொடக்க நிகழ்ச்சியில் தேசிய மாணவர் படையினரிடையே பேசிய அவர் இவ்வாறு கூறினார்.
தேசிய மாணவர் படையில் வழங்கப்படும் பயிற்சியானது, நாட்டு இளைஞர்களின் ஒட்டுமொத்த வளர்ச்சிக்கும், எதிர்காலத்திற்கும் உறுதி அளிக்கும் கட்டுப்பாடு, தலைமைப்பண்பு, நட்பு, குழு உணர்வு, தேசிய ஒருமைப்பாடு ஆகியவற்றை மனதில் ஆழமாக பதியச் செய்வதில் பெரும் பங்காற்றுகிறது என்றார் அவர்.
உலகளாவிய சகோதரத்துவம், தேசிய ஒருமைப்பாடு, மதச்சார்பின்மை ஆகியவற்றின் காலத்தை கடந்து நிற்கும் மதிப்பை தேசிய மாணவர் படை பறைசாற்றுகிறது என்று கூறிய நாயுடு, நெருக்கடி காலங்களிலும் நிலநடுக்கம், புயல், வெள்ளம் போன்ற தேசிய பேரிடர்களின் போதும் தேசிய மாணவர் படையை சேர்ந்தவர்கள் ஆற்றும் தன்னலமற்ற சேவையைப் பாராட்டினார்.
வாழ்க்கையில் அனைத்துத் துறைகளிலும் சிறந்து விளங்கும் தேசிய மாணவர் படையினரைப் பாராட்டிய குடியரசு துணைத் தலைவர், விளையாட்டுத் துறையில், முக்கியமாக துப்பாக்கிச் சுடுதலில் சிறந்து விளங்கிய தேசிய மாணவர் படையினரைப் பாராட்டினார். வரும் காலங்களில் நமது நாட்டுக்கு பெருமை சேர்க்கும் சிறந்த விளையாட்டு வீரர்களை தேசிய மாணவர் படை உருவாக்கும் என்று அவர் நம்பிக்கை தெரிவித்தார்.
சுகாதாரம் மற்றும் குடும்ப நலத்துறை அமைச்சகம்
உலக சுகாதார அமைப்பின் 75-ஆவது உலக சுகாதார மாநாட்டில் மத்திய அமைச்சர் டாக்டர் மன்சுக் மாண்டவியா உரை
மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா, ஜெனிவாவில் உள்ள உலக சுகாதார அமைப்பின் 75வது உலக சுகாதார மாநாட்டில் உரையாற்றினார்.
"இந்தியப் பிரதமரால் வலியுறுத்தப்பட்டபடி, தடுப்பூசிகள் மற்றும் மருந்துகளுக்கான சமமான அணுகலை செயல்படுத்த, தடுப்பூசிகள் மற்றும் சிகிச்சை முறைகளுக்கான உலக சுகாதார அமைப்பின் ஒப்புதல் செயல்முறையை ஒழுங்குபடுத்துதல் மற்றும் மிகவும் நெகிழ்வான உலகளாவிய சுகாதார பாதுகாப்புக் கட்டமைப்பை உருவாக்க உலக சுகாதார அமைப்பை வலுப்படுத்த, ஒரு மீள்நிலை உலகளாவிய விநியோகச் சங்கிலியை உருவாக்க வேண்டும் என அமைச்சர் மாண்டவியா வலியுறுத்தினார்.
இந்தியாவின் சட்டப்பூர்வ ஆணையத்தால் வெளியிடப்பட்ட நாட்டின் குறிப்பிட்ட உண்மையான தரவுகள் புறக்கணிக்கப்பட்ட அதிகமான இறப்புகள் குறித்த உலக சுகாதார அமைப்பின் சமீபத்திய நடவடிக்கை குறித்து இந்தியா தனது திகைப்பையும் கவலையையும் எழுப்புகிறது என அவர் குறிப்பிட்டார்.
அமைதி மற்றும் ஆரோக்கியத்தை இணைக்கும் இந்த ஆண்டின் கருப்பொருள் என்பது சரியான தருணம் பொருத்தமானது என்று இந்தியா நம்புகிறது, ஏனெனில் அமைதி இல்லாமல் நிலையான வளர்ச்சி மற்றும் உலகளாவிய ஆரோக்கியம் மற்றும் நல்வாழ்வு இருக்க முடியாது என டாக்டர் மாண்டவியா தெரிவித்தார்.
மேலும் விவரங்களுக்கு இந்த ஆங்கில செய்திக்குறிப்பை காணவும் https://pib.gov.in/PressReleasePage.aspx?PRID=1827759
----------
(Visitor Counter : 214
சிறப்பு சேவைகள் மற்றும் கட்டுரைகள்
மத்திய பணியாளர் தேர்வாணையம் ஒருங்கிணைந்த பட்டதாரி அளவிலான தேர்வு 2022
பணியாளர் தேர்வாணையம் ‘ஒருங்கிணைந்த பட்டதாரி அளவிலான தேர்வு 2022 கணினி வழியில் நடத்த உள்ளது.
தென் மண்டலத்தில் 3,99,426 விண்ணப்பதாரர்கள் இத்தேர்வு எழுத அனுமதிக்கப்பட்டுள்ளனர். ஆந்திரப் பிரதேசத்தின் குண்டூர், கர்னூல், ராஜமுந்திரி, திருப்பதி, விசாகப்பட்டினம், விஜயவாடா, காக்கிநாடா, சிராலா, விஜயநகரம், தெலங்கானாவின் ஐதராபாத், வாராங்கல், கரீம்நகர், தமிழ்நாட்டின் சென்னை, கோவை, மதுரை, சேலம், திருச்சி, திருநெல்வேலி, வேலூர் ஆகிய 20 நகரங்களில் உள்ள 30 மையங்களில் இத்தேர்வு நடைபெறும்.
தென் பிராந்தியத்தில் இத்தேர்வு 01.12.2022 முதல் 13.12.2022 வரை 10 நாட்கள் நடைபெறும். ஒரு நாளைக்கு 4 ஷிப்ட்கள் வீதம் தேர்வு நடைபெறும். 1 ஷிப்ட் காலை 9.00 மணி முதல் 10.00 மணிவரையும், 2-வது ஷிப்ட் பகல் 11.45 மணி முதல் 12.45 மணி வரையும், 3-வது ஷிப்ட் பிற்பகல் மணி 2.30 மணி முதல் 3.30 மணி வரையும், 4-வது ஷிப்ட் மாலை 5.15 மணி முதல் 6.15 மணி வரையும் நடைபெறும்.
தேர்வுக் கூட அனுமதி சீட்டுக்களை தேர்வாணையத்தின் இணையதளத்திலிருந்து, தேர்வு நடைபெறும் தேதிக்கு 4 நாள்கள் முன்பிருந்து பதிவிறக்கம் செய்து கொள்ளலாம். இது பற்றிய விவரங்கள் விண்ணப்பதாரர்களின் தொலைபேசி எண்ணுக்கு குறுஞ்செய்தி  வாயிலாகவும், விண்ணப்பத்தில் குறிப்பிட்ட மின்னஞ்சல் வாயிலாகவும் அனுப்பப்படும்.
கைக்கடிகாரங்கள், புத்தகங்கள், துணுக்கு சீட்டுகள், பத்திரிகைகள், மின்னணு சாதனங்கள்  தேர்வு அறைக்குள் கண்டிப்பாக அனுமதிக்கப்படாது. இதை மீறி எந்த விண்ணப்பதாரராவது தேர்வு அறைக்குள் இது போன்ற பொருட்களை வைத்திருப்பது கண்டறியப்பட்டால் அவர் / அவளது விண்ணப்பம் ரத்து செய்யப்படுவதுடன் சட்ட / குற்றவியல் நடவடிக்கையும் மேற்கொள்ளப்படும். மேலும் அவர் அடுத்த 3-7 ஆண்டுகளுக்கு எந்தவொரு தேர்வையும் எழுத தடை விதிக்கப்படும். எனவே விண்ணப்பதாரர்கள் தடை செய்யப்பட்ட பொருட்கள் மற்றும் பைகள் போன்றவற்றை தேர்வு நடைபெறும் இடத்திற்கு கொண்டு வர வேண்டாம் என அறிவுறுத்தப்படுகிறது.
மின்னணு அனுமதிச் சீட்டு மற்றும் அசல் செல்லத்தக்க அடையாள ஆவணமின்றி வரும் விண்ணப்பதாரர்கள் தேர்வு எழுத அனுமதிக்கப்பட மாட்டார்கள். எனவே அனைத்து விண்ணப்பதாரர்களும் தங்களது மின்னணு அனுமதிச் சீட்டை தவறாமல் பதிவிறக்கம் செய்யுமாறு கேட்டுக் கொள்ளப்படுகிறது. மேலும் விவரங்களுக்கு தென் மண்டல அலுவலக உதவி எண்களை Numbers  தொடர்பு கொள்ளலாம்.
கொவிட்-19 பாதிப்பை கருத்தில் கொண்டு தேர்வாணையம் உரிய முன்னெச்சரிக்கை நடவடிக்கைகளை மேற்கொண்டிருப்பதுடன், விண்ணப்பதாரர்களும் மின்னணு அனுமதிச்சீட்டில் குறிப்பிட்டுள்ள கொவிட்-19 தொடர்பான அறிவுரைகளைப் பின்பற்றி பாதுகாப்பான மற்றும் சுமூகமான முறையில் தேர்வு எழுதுமாறு மத்திய பணியாளர் தேர்வாணையத்தின் தென் மண்டல இயக்குனர் கே.நாகராஜா வெளியிட்டுள்ள அறிக்கையில் தெரிவிக்கப்பட்டுள்ளது.
எஃகுத்துறை அமைச்சகம்
உள்நாட்டு எஃகு உற்பத்தித்திறன் இரட்டிப்பாதல்
நாடாளுமன்றத்தின் மாநிலங்களவையில் கேள்வி ஒன்றுக்கு இன்று எழுத்துப்பூர்வமாக பதில் அளித்த மத்திய எஃகு அமைச்சர் திரு. ராம் சந்திர பிரசாத் சிங் கீழ்காணும் தகவல்களை வழங்கினார்.
நாட்டின் தற்போதைய வருடாந்திர கச்சா எஃகு திறன் 144 மெட்ரிக் டன் ஆகும். 2030-31-ம் ஆண்டுக்குள் இது 300 மெட்ரிக் டன்னாக உயரும் என எதிர்பார்க்கப்படுகிறது.
தேசிய எஃகு கொள்கை, 2017, எஃகு உற்பத்தியாளர்களுக்கு கொள்கை ஆதரவையும் வழிகாட்டுதலையும் வழங்குவதன் மூலம் இந்த நோக்கத்தை அடைவதற்கு உகந்த சூழலை வழங்குவதை லட்சியமாக கொண்டுள்ளது.
2020-21-ல் இந்தியாவில் உற்பத்தித் துறையில் 40% முதலீடு எஃகுத் துறையில் உள்ள நிறுவனங்களால் செய்யப்பட்டுள்ளது என்பதிலிருந்து இந்தத் துறைக்கான முன்னுரிமை தெளிவாகத் தெரிகிறது. மேலும், தரவுகளை பகுப்பாய்வு செய்த பிறகு, உள்நாட்டில் தயாரிக்கப்பட்ட எஃகு மற்றும் இறக்குமதி மாற்றீட்டின் பயன்பாட்டை அதிகரிக்க எஃகு அமைச்சகத்தால் பல முயற்சிகள் எடுக்கப்பட்டுள்ளன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1796111
(
சமூக நிதி மற்றும் அதிகாரமளித்தல் அமைச்சகம்
சம்தா திவஸ் கொண்டாட்டம்
பாபு ஜெகஜீவன்ராமின் 111-ஆவது பிறந்தநாளையொட்டி அவருக்கு மரியாதை செலுத்தும் விதத்தில் புதுதில்லி ராஜ்காட்டுக்கு எதிரே உள்ள சம்தா ஸ்தலில் விழா ஒன்றுக்கு மத்திய சமூக நீதி மற்றும் அதிகாரமளித்தல் அமைச்சகத்தின் கீழ் செயல்படும் பாபு ஜெகஜீவன்ராம் தேசிய அறக்கட்டளை ஏற்பாடு செய்திருந்தது. இந்த நிகழ்ச்சியில் மத்திய சமூக நீதி மற்றும் அதிகாரமளித்தல் துறை அமைச்சரும், பாபு ஜெகஜீவன்ராம் தேசிய அறக்கட்டளையின் தலைவருமான திரு தாவர்சந்த் கெலாட், மத்திய சமூக நீதி மற்றும் அதிகாரமளித்தல் துறை இணையமைச்சர் திரு ராம்தாஸ் அத்வாலே, மக்களவையின் முன்னாள் தலைவர் திருமதி மீரா குமார், அமைச்சகத்தின் மூத்த அலுவலர்கள், பாபு ஜெகஜீவன்ராமின் குடும்பத்தினர் உள்ளிட்டோர் கலந்து கொண்டு அவருக்கு மரியாதை செலுத்தினர். பாபு ஜெகஜீவன்ராமின் ஆதரவாளர்கள், சமூக ஆர்வலர்கள் உள்ளிட்டோர் பிரார்த்தனை கூட்டத்தில் பங்கேற்றனர். நிகழ்ச்சியை ஒட்டி சர்வ மதப் பிரார்த்தனைக்கு ஏற்பாடு செய்யப்பட்டிருந்தது.
----
(Visitor Counter : 116
நிதி அமைச்சகம்
தமிழகத்தின் பல்வேறு இடங்களில் வருமானவரித்துறை சோதனை
சென்னையில் தகவல் தொழில்நுட்ப சிறப்பு பொருளாதார மண்டல வடிவமைப்பாளர், அதன் முன்னாள் இயக்குநர் மற்றும் பிரபல எவர்சில்வர் வியாபாரி ஆகியோருக்கு சொந்தமான இடங்களில் வருமான வரித்துறையினர் 27.11.2020 அன்று சோதனை நடத்தினர்.சென்னை மும்பை ஹைதராபாத் மற்றும் கடலூர் ஆகிய பகுதிகளில உள்ள மொத்தம் 16 இடங்களில் இந்த சோதனை நடத்தப்பட்டது.
முன்னாள் இயக்குநரும் அவரது குடும்ப உறுப்பினர்களும் கடந்த மூன்று ஆண்டுகளில் சேர்த்திருந்த ரூபாய் 100 கோடி மதிப்பிலான கணக்கில் காட்டப்படாத சொத்துக்கள் சோதனையில் கண்டுபிடிக்கப்பட்டன. தகவல் தொழில்நுட்பம் சிறப்பு பொருளாதார மண்டல வடிவமைப்பாளர், தற்போது பணி நடைபெற்று வரும் திட்டத்தில் போலியாக கணக்கு காட்டி ரூபாய் 160 கோடி பெற்றிருப்பதும் கண்டறியப்பட்டது.
சோதனையின்போது தகவல் தொழில்நுட்பம் சிறப்புப் பொருளாதார மண்டல வடிவமைப்பாளர் வாங்கிய பங்கு பரிவர்த்தனைகள் குறித்தும் தெரியவந்தது. இந்த பங்குகளை விற்றதன் வாயிலாகக் கடந்த 2017-18 நிதி ஆண்டில் இந்த நிறுவனத்திற்கு மொரிஷியஸ் நாட்டு இடைத்தரகர் வாயிலாக ரூபாய் 2300 கோடி கிடைத்துள்ளது. எனினும் இந்த விற்பனை வர்த்தகத்தின் வாயிலாக பெறப்பட்ட மூலதன ஆதாயம் குறித்து வருமான வரித்துறைக்கு தெரிவிக்கப்படவில்லை. இதுகுறித்து கூடுதல் விசாரணை நடைபெற்று வருகிறது.
எவர்சில்வர் வியாபாரிக்கு சொந்தமான இடங்களில் நடைபெற்ற சோதனையின் வாயிலாக அவர் சார்ந்துள்ள குழுமம் மூன்று விதமான விற்பனைகளில் ஈடுபட்டு வந்தது தெரிய வந்துள்ளது- கணக்கில் காட்டியது, கணக்கில் காட்டாதது, ஒரு பகுதியையே கணக்கில் காட்டியது.கணக்கில் காட்டப்படாத மற்றும் ஒரு பகுதியை கணக்கில் காட்டிய விற்பனைகள் மூலம் ஒவ்வொரு வருடமும் 25 சதவீதத்திற்கும் அதிகமான தொகைக்கு விற்பனை நடந்திருப்பது தெரியவந்துள்ளது. மேலும் இந்த குழுமம் விற்பனை சார்ந்த ரசீதுகளை பல்வேறு நுகர்வோருக்கு அளித்திருப்பதும், அதன் வாயிலாக 10 சதவீத தரகுத் தொகை பெறப்பட்டுள்ளதும் தெரியவந்துள்ளது.
கணக்கில் காட்டப்படாத வருமானம் தொடர்பாக தற்போது ஆய்வு செய்து வருகையில் இது சுமார் ரூபாய் 100 கோடி அளவிற்கு இருக்கலாமென்று எதிர்பார்க்கப்படுகிறது. இந்த குழுமங்கள், கணக்கில் காட்டப்படாத பரிவர்த்தனைகள், முதல்/ கடன்களின் வாயிலாக ரூபாய் 50 கோடி மதிப்பில் பெற்றிருப்பது தெரியவந்துள்ளது.
இதுவரை நடைபெற்ற சோதனைகளின் மூலம் ரூபாய் 450 கோடி மதிப்பிலான கணக்கில் காட்டப்படாத வருமானம் தெரியவந்துள்ளது. மேலும் விசாரணை தற்போது நடைபெற்று வருகிறது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1676945
பிரதமர் அலுவலகம்
திரு.விசாசோலி லோங்கு மறைவுக்கு பிரதமர் இரங்கல்
நாகாலாந்தை சேர்ந்த திரு.விசாசோலி லோங்கு மறைவுக்கு பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார்.
பிரதமர் வெளியிட்டுள்ள டுவிட்டர் பதிவில்:
“திரு.விசாசோலி லோங்கு கடின உழைப்பாளி என்பதோடு அர்ப்பணிப்பு உணர்வுடன், நாகாலாந்து வளர்ச்சி மற்றும் நாகா மக்களுக்கு அதிகாரமளிக்க அயராது பாடுபட்டவர். அம்மாநிலத்தில் பிஜேபியை வலுப்படுத்துவதில் குறிப்பிடத்தக்க பங்காற்றியவர் ஆவார். அவரது மறைவால் மிகுந்த மனவேதனை அடைந்தேன். அவரது குடும்பத்தினர் மற்றும் ஆதரவாளர்களுக்கு ஆழ்ந்த அனுதாபத்தைத் தெரிவித்துக் கொள்கிறேன். அவரது ஆன்மா சாந்தி அடையட்டும்.
(
பிரதமர் அலுவலகம்
ஆந்திரப்பிரதேசத்தின் மங்களகிரி எய்ம்ஸ் மருத்துவமனையின் சாதனைகளுக்குப் பிரதமர் பாராட்டு
ஆந்திரப்பிரதேசத்தில் உள்ள மங்களகிரி எய்ம்ஸ் மருத்துவமனையில் வெளிநோயாளிகளின் எண்ணிக்கை 10 லட்சத்தைத் தாண்டியுள்ளது குறித்து பிரதமர் திரு.நரேந்திர மோடி பாராட்டுத் தெரிவித்துள்ளார். தமது மனதின் குரல் நிகழ்ச்சிகளில் ஒன்றில், தொலை மருத்துவ ஆலோசனையில் பயனடைந்த ஒருவர், மருத்துவருடன் கலந்துரையாடியதை குறிப்பிட்டதை திரு.மோடி சுட்டிக்காட்டியுள்ளார்.
10 லட்சம் வெளிநோயாளிகளுக்கு மருத்துவ ஆலோசனை அளித்துள்ளது குறித்து மங்களகிரி எய்ம்ஸ் வெளியிட்டுள்ள ட்விட்டர் பதிவுக்கு பதிலளித்துள்ள பிரதமர் கூறியிருப்பதாவது:
“நிறுவனத்தின் சிறந்த சாதனை. அண்மையில் வெளியான மனதின் குரல் நிகழ்ச்சி ஒன்றில், மருத்துவர் ஒருவர் மற்றும் தொலை மருத்துவ ஆலோசனையால் பயனடைந்த ஒருவருடன் நடந்த கலந்துரையாடல் குறித்து நான் குறிப்பிட்டுள்ளேன்”.
மத்திய அமைச்சரவை
தேசிய கம்பெனி சட்ட மேல்முறையீட்டு தீர்ப்பாயத்தில் 3 நீதித்துறை உறுப்பினர்கள் மற்றும் 3 தொழில்நுட்ப உறுப்பினர் பதவிகளை கூடுதலாக உருவாக்க மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், தேசிய கம்பெனி சட்ட மேல்முறையீட்டு தீர்ப்பாயத்தில் 3 நீதித்துறை உறுப்பினர்கள் மற்றும் 3 தொழில்நுட்ப உறுப்பினர் பதவிகளை கூடுதலாக உருவாக்க ஒப்புதல் அளிக்கப்பட்டது.
இந்தப் பணியிடங்கள், நிலை-17  மற்றும் இதரப் படிகளுடன் கூடியதாக உருவாக்கப்படும். இதற்கான மொத்த நிதிச்செலவு, ஆண்டுக்கு ரூ.2,27,82,096  ஆகும்.
நிதிச்சட்டம் 2017, நிறுவனங்கள் சட்டம், ஐ.பி.சி.  2016 ஆகியவற்றில், தேசிய கம்பெனிச் சட்ட மேல்முறையீட்டு தீர்ப்பாயத்திற்கு வழங்கப்பட்டுள்ள பொறுப்புகளையும், வழக்குகளுக்கு குறிப்பிட்ட கால வரம்பிற்குள் தீர்வுகாண்பதையும் இந்தப் பணியிடங்கள் உறுதி செய்யும்.
----
(Visitor Counter : 103
பாதுகாப்பு அமைச்சகம்
பிரதமரின் நிவாரண நிதிக்கு பாதுகாப்பு அமைச்சக ஊழியர்கள் ஒரு நாள் ஊதியத்தை அளிக்கவுள்ளனர்; பங்களிப்பு ரூ.500 கோடியாக இருக்கும் என எதிர்பார்க்கப்படுகிறது
கொவிட்-19க்கு எதிரான பணிகளுக்கான பிரதமரின் நிவாரண நிதிக்கு  பாதுகாப்பு அமைச்சக ஊழியர்கள் தங்களது ஒரு நாள் ஊதியத்தை வழங்கவுள்ளனர். இந்தத் திட்டத்திற்கு பாதுகாப்புத் துறை அமைச்சர் திரு.ராஜ்நாத் சிங் ஒப்புதல் அளித்துள்ளார். இந்த அமைச்சகத்தின் பல்வேறு பிரிவுகளான, இராணுவம், கப்பல் படை, விமானப்படை, பாதுகாப்பு பொதுத்துறை நிறுவனங்கள் ஆகிய அனைத்தும் இணைந்து பங்களிக்கும் தொகை சுமார் ரூ.500 கோடியாக இருக்கும் என எதிர்பார்க்கப்படுகிறது.